Skyndibitakeðjan McDonalds hefur þurft að grípa til þess ráðs að skammta franskar kartöflur á fjölmörgum veitingastöðum sínum í Malasíu vegna þess að hráefni skortir. Hið sama er uppi á teningnum víða um Asíu.
Kórónuveirufaraldurinn hefur leitt til þess að skortur hefur orðið á ýmsum vörum. Það á við um margvíslega íhluti fyrir bíla og raftæki og jafnvel hefur orðið skortur á ýmsum matvælum.
Stór skammtur af frönskum ásamt einni stórri samsettri máltíð, hafa verið tekin af matseðli staðanna í landinu, tímabundið að minnsta kosti. Þessi ákvörðun var tekin á mánudag en vonast er til að ástandið lagist fljótlega. Stjórnendur McDonalds heita því að fylgjast vel með framboði á markaðnum svo viðskiptavinir þurfi ekki að bíða þess lengi að gæða sér á stórum skammti af frönskum.
Fyrr í þessum mánuði varð McDonalds á Taívan uppiskroppa með brúnaða kartöfluklatta sem fluttir voru þangað frá Bandaríkjunum. Klattarnir hafa verið vinsæll réttur á morgunverðarborðum Bandaríkjamanna allt frá lokum 19. aldar.
Frá því í desember hafa viðskiptavinir skyndibitakeðjunnar í Japan iðulega þurft að sætta sig við eina skammtastærð af frönskum kartöflum. Það er bæði kennt faraldrinum og flóðum í Kanada sem urðu til þess að draga þurfti úr útflutningi kartaflna.
Hljóðbútur Við viljum franskar, sósu og salat
